**周易****系辞背诵内容**

校对丨德明中医

# 《系辞上》

第一章

**天尊地卑，乾坤定矣。卑高以陈，贵贱位矣。动静有常，刚柔断矣。方以类聚，物以群分，吉凶生矣。在天成象，在地成形，变化见矣。是故刚柔相摩，八卦相荡，鼓之以雷霆，润之以风雨。日月运行，一寒一暑。乾道成男，坤道成女。乾知大始，坤作成物。乾以易知，坤以简能。易则易知，简则易从。易知则有亲，易从则有功。有亲则可久，有功则可大。可久则贤人之德，可大则贤人之业。易简而天下之理得矣。天下之理得，而成位乎其中矣。**

第二章

圣人设卦观象，系辞焉而明吉凶，刚柔相推而生变化。是故吉凶者，失得之象也；悔吝者，忧虞之象也；变化者，进退之象也；刚柔者，昼夜之象也。**六爻之动，三极之道也**。是故君子所居而安者，《易》之序也；所乐而玩者，爻之辞也。是故**君子居则观其象而玩其辞，动则观其变而玩其占**，是以自天祐之，吉无不利。

第三章

彖[tuàn]者，言乎象者也。爻者，言乎变者也。吉凶者，言乎其失得也；悔吝者，言乎其小疵也。无咎者，善补过也。是故**列贵贱者存乎位**，齐小大者存乎卦，辩吉凶者存乎辞，忧悔吝者存乎介，震无咎者存乎悔。是故卦有小大，辞有险易。辞也者，各指其所之。

第四章

**《易》与天地准，故能弥纶天地之道。仰以观于天文，俯以察于地理，是故知幽明之故。原始反终，故知死生之说。精气为物，游魂为变，是故知鬼神之情状。与天地相似，故不违。知周乎万物而道济天下，故不过。旁行而不流，乐天知命，故不忧。安土敦乎仁，故能爱。范围天地之化而不过，曲成万物而不遗，通乎昼夜之道而知，故神无方而易无体。**

第五章

**一阴一阳之谓道，继之者善也，成之者性也。仁者见之谓之仁，知者见之谓之知，百姓日用而不知，故君子之道鲜矣。显诸仁，藏诸用，鼓万物而不与圣人同忧，盛德大业至矣哉！富有之谓大业，日新之谓盛德。生生之谓易，成象之谓乾，效法之谓坤，极数知来之谓占，通变之谓事，阴阳不测之谓神。**

第六章

**夫《易》广矣大矣，以言乎远则不御，以言乎迩则静而正，以言乎天地之间则备矣。**夫乾，其静也专，其动也直，是以大生焉。夫坤，其静也翕，其动也辟，是以广生焉。**广大配天地，变通配四时，阴阳之义配日月，易简之善配至德。**

第七章

子曰：“《易》其至矣乎！夫《易》，圣人所以崇德而广业也。知崇礼卑，崇效天，卑法地。天地设位而《易》行乎其中矣。成性存存，道义之门。”

第八章

圣人有以见天下之赜[zé]，而拟诸其形容，象其物宜，是故谓之象。圣人有以见天下之动，而观其会通，以行其典礼，系辞焉以断其吉凶，是故谓之爻。言天下之至赜而不可恶也。言天下之至动而不可乱也。拟之而后言，议之而后动，拟议以成其变化。

“鸣鹤在阴，其子和之。我有好爵，吾与尔靡之。”子曰：“**君子居其室，出其言善，则千里之外应之，况其迩者乎？居其室，出其言不善，则千里之外违之，况其迩者乎**？言出乎身，加乎民；行发乎迩，见乎远。言行，君子之枢机。枢机之发，荣辱之主也。**言行，君子之所以动天地也，可不慎乎？”**

“同人，先号咷而后笑。”子曰：“君子之道，或出或处，或默或语。**二人同心，其利断金。同心之言，其臭如兰。”**

“初六，藉用白茅，无咎。”子曰：“苟错诸地而可矣，藉之用茅，何咎之有？慎之至也。夫茅之为物薄，而用可重也。慎斯术也以往，其无所失矣。”

“劳谦，君子有终，吉。”子曰：“**劳而不伐，有功而不德，厚之至也。**语以其功下人者也。德言盛，礼言恭。谦也者，致恭以存其位者也。”

“亢龙有悔。”子曰：“贵而无位，高而无民，贤人在下位而无辅，是以动而有悔也。”

“不出户庭，无咎。”子曰：“**乱之所生也，则言语以为阶。君不密则失臣，臣不密则失身，几事不密则害成。是以君子慎密而不出也。”**

子曰：“作《易》者，其知盗乎？《易》曰：‘负且乘，致寇至。’负也者，小人之事也；乘也者，君子之器也。小人而乘君子之器，盗思夺之矣。上慢下暴，盗思伐之矣。慢藏诲盗，冶容诲淫。《易》曰：‘负且乘，致寇至。’盗之招也。”

第九章

天一，地二；天三，地四；天五，地六；天七，地八；天九，地十。天数五，地数五，五位相得而各有合；天数二十有五，地数三十，凡天地之数五十有五，此所以成变化而行鬼神也。

大衍之数五十，其用四十有九。分而为二以象两，挂一以象三，揲[shé]之以四以象四时，归奇于扐[lè]以象闰。五岁再闰，故再扐而后挂。天一，地二；天三，地四；天五，地六；天七，地八；天九，地十。天数五，地数五。五位相得而各有合，天数二十有五，地数三十，凡天地之数五十有五，此所以成变化而行鬼神也。

《乾》之策二百一十有六，《坤》之策百四十有四，凡三百有六十，当期之日。二篇之策，万有一千五百二十，当万物之数也。是故四营而成《易》，十有八变而成卦，八卦而小成。引而伸之，触类而长之，天下之能事毕矣。显道神德行，是故可与酬酢，可与祐神矣。子曰：“知变化之道者，其知神之所为乎。”

第十章

《易》有圣人之道四焉：**以言者尚其辞，以动者尚其变，以制器者尚其象，以卜筮者尚其占**。是以君子将有为也，将有行也，问焉而以言，**其受命也如响。无有远近幽深，遂知来物**。非天下之至精，其孰能与于此。**参伍以变，错综其数**。通其变，遂成天下之文；极其数，遂定天下之象。非天下之至变，其孰能与于此。《易》无思也，无为也，**寂然不动，感而遂通天下之故**。非天下之至神，其孰能与于此。夫《易》，圣人之所以极深而研几也。唯深也，故能通天下之志；唯几也，故能成天下之务；唯神也，故**不疾而速，不行而至**。子曰“《易》有圣人之道四焉”者，此之谓也。

第十一章

子曰：“夫《易》何为者也？夫《易》**开物成务，冒天下之道**，如斯而已者也。”是故圣人以通天下之志，以定天下之业，以断天下之疑。是故蓍之德圆而神，卦之德方以知，六爻之义易以贡。圣人**以此洗心，退藏于密，吉凶与民同患**。神以知来，知以藏往，其孰能与于此哉！古之聪明睿知，神武而不杀者夫。是以明于天之道，而察于民之故，是兴神物以前民用。圣人以此斋戒，以神明其德夫。是故**阖户谓之坤，辟户谓之乾，一阖一辟谓之变，往来不穷谓之通。见乃谓之象，形乃谓之器**，制而用之谓之法，**利用出入，民咸用之谓之神**。

是故**《易》有太极，是生两仪，两仪生四象，四象生八卦，八卦定吉凶，吉凶生大业。是故法象莫大乎天地，变通莫大乎四时，县象著明莫大乎日月，崇高莫大乎富贵。备物致用，立成器以为天下利，莫大乎圣人**。**探赜索隐，钩深致远**，以定天下之吉凶，成天下之亹[wěi]亹者，莫大乎蓍龟。**是故天生神物，圣人则之；天地变化，圣人效之；天垂象，见吉凶，圣人象之；河出图，洛出书，圣人则之**。《易》有四象，所以示也。系辞焉，所以告也。定之以吉凶，所以断也。

第十二章

《易》曰：“自天祐之，吉无不利。”子曰：“祐者，助也。天之所助者，顺也；人之所助者，信也。履信思乎顺，又以尚贤也。是以自天祐之，吉无不利也。”

子曰：“书不尽言，言不尽意。”然则圣人之意，其不可见乎？子曰：“**圣人立象以尽意，设卦以尽情伪，系辞焉以尽其言。变而通之以尽利，鼓之舞之以尽神。**”

乾坤，其《易》之缊[yùn]邪？乾坤成列，而《易》立乎其中矣。乾坤毁，则无以见《易》。《易》不可见，则乾坤或几乎息矣。是故**形而上者谓之道，形而下者谓之器**。化而裁之谓之变，推而行之谓之通，举而错之天下之民谓之事业。是故夫象，圣人有以见天下之赜，而拟诸其形容，象其物宜，是故谓之象。圣人有以见天下之动，而观其会通，以行其典礼，系辞焉以断其吉凶，是故谓之爻。极天下之赜者存乎卦，鼓天下之动者存乎辞；化而裁之存乎变；推而行之存乎通；**神而明之存乎其人**；**默而成之，不言而信，存乎德行**。

彖 [tuàn]《易经》中解释卦义的文字：～辞（亦称“卦辞”）。

赜 [zé] 深奥：探～索隐。

揲 [shé] 古代数蓍草以占卜吉凶。;积累。;取。

扐 [lè] 古代数蓍草占卜，将零数夹在手指中间称“扐”。;手指之间

亹 [wěi] 如余音亹亹，清流亹亹， 亹亹，勉也。——《尔雅·释诂》 成天下之亹亹者。

缊 [yùn] 乾坤其《易》之缊邪。——《易·系辞》 又如:缊奥(深奥,奥义)

# 《系辞下》

第一章

八卦成列，象在其中矣；因而重之，爻在其中矣；**刚柔相推，变在其中矣**；系辞焉而命之，动在其中矣。吉凶悔吝者，生乎动者也；**刚柔者，立本者也；变通者，趣时者也**。吉凶者，贞胜者也；天地之道，贞观者也；日月之道，贞明者也；天下之动，贞夫一者也。

**夫乾，确然示人易矣；夫坤，隤[tuí]然示人简矣。**爻也者，效此者也。象也者，像此者也。**爻象动乎内，吉凶见乎外**，功业见乎变，圣人之情见乎辞。

**天地之大德曰生**，圣人之大宝曰位。何以守位？曰仁。何以聚人？曰财。理财正辞、禁民为非曰义。

第二章

古者包犠氏之王天下也，**仰则观象于天，俯则观法于地，观鸟兽之文与地之宜，近取诸身，远取诸物，于是始作八卦**，以通神明之德，以类万物之情。作结绳而为罔罟[gǔ]，以佃以渔，盖取诸《离》。

包犠氏没，神农氏作，斫[zhuó]木为耜[sì]，揉木为耒[lěi]，耒耨[nòu]之利，以教天下，盖取诸《益》。

日中为市，致天下之民，聚天下之货，交易而退，各得其所，盖取诸《噬嗑》。

神农氏没，黄帝、尧、舜氏作，通其变，使民不倦，神而化之，使民宜之。

《易》穷则变，变则通，通则久。是以自天祐之，吉无不利。

黄帝、尧、舜垂衣裳而天下治，盖取诸《乾》、《坤》。

刳木为舟，剡[yǎn]木为楫，舟楫之利，以济不通，致远以利天下，盖取诸《涣》。

服牛乘马，引重致远，以利天下，盖取诸《随》。

重门击柝[tuò]，以待暴客，盖取诸《豫》。

断木为杵[chǔ]，掘地为臼[jiù]，臼杵之利，万民以济，盖取诸《小过》。

弦木为弧，剡木为矢，弧矢之利，以威天下，盖取诸《睽》。

上古穴居而野处，后世圣人易之以宫室，上栋下宇，以待风雨，盖取诸《大壮》。

古之葬者，厚衣之以薪，葬之中野，不封不树，丧期无数。后世圣人易之以棺椁，盖取诸《大过》。

上古结绳而治，后世圣人易之以书契，百官以治，万民以察，盖取诸《夬》。

第三章

是故《易》者，象也。象也者，像也。彖者，材也。爻也者，效天下之动者也。是故吉凶生而悔吝著也。

第四章

阳卦多阴，阴卦多阳，其故何也？阳卦奇，阴卦耦。其德行何也？阳一君而二民，君子之道也。阴二君而一民，小人之道也。

第五章

《易》曰“憧憧往来，朋从尔思。”子曰：“天下何思何虑？**天下同归而殊途，一致而百虑**。天下何思何虑？**日往则月来，月往则日来，日月相推而明生焉。寒往则暑来，暑往则寒来，寒暑相推而岁成焉**。往者屈也，来者信也，屈信相感而利生焉。尺蠖[huò]之屈，以求信也。龙蛇之蛰，以存身也。**精义入神，以致用也**。利用安身，以崇德也。过此以往，未之或知也。穷神知化，德之盛也。”

《易》曰：“困于石，据于蒺藜，入于其宫，不见其妻，凶。”子曰：“非所困而困焉，名必辱。非所据而据焉，身必危。既辱且危，死期将至，妻其可得见耶？”

《易》曰：“公用射隼[sǔn]于高墉之上，获之，无不利。”子曰：“隼者，禽也；弓矢者，器也；射之者，人也。君子藏器于身，待时而动，何不利之有？动而不括，是以出而有获，语成器而动者也。”

子曰：“小人不耻不仁，不畏不义，不见利不劝，不威不惩。小惩而大诫，此小人之福也。《易》曰：‘履校灭趾，无咎。’此之谓也。”

“**善不积不足以成名，恶不积不足以灭身**。小人以小善为无益而弗为也，以小恶为无伤而弗去也，故恶积而不可掩，罪大而不可解。《易》曰：‘何校灭耳，凶。’”

子曰：“危者，安其位者也；亡者，保其存者也；乱者，有其治者也。是故**君子安而不忘危，存而不忘亡，治而不忘乱**，是以身安而国家可保也。《易》曰：‘其亡其亡，系于苞桑。’”

子曰：“德薄而位尊，知小而谋大，力小而任重，鲜不及矣。《易》曰：‘鼎折足，覆公餗[sù]，其形渥，凶。’言不胜其任也。”

子曰：“知几其神乎！君子上交不谄，下交不渎，其知几乎？几者，动之微，吉之先见者也。**君子见几而作，不俟终日**。《易》曰：‘介于石，不终日，贞吉。’介如石焉，宁用终日，断可识矣。**君子知微知彰，知柔知刚，万夫之望**。”

子曰：“颜氏之子，其殆庶几乎？有不善未尝不知，知之未尝复行也。《易》曰：‘不远复，无祗[zhī]悔，元吉。’”

**天地絪[yīn]缊，万物化醇。男女构精，万物化生**。《易》曰：‘三人行则损一人，一人行则得其友。’言致一也。

子曰：“**君子安其身而后动，易其心而后语，定其交而后求**。君子修此三者，故全也。危以动，则民不与也；惧以语，则民不应也；无交而求，则民不与也；莫之与，则伤之者至矣。《易》曰：‘莫或益之，或击之，立心勿恒，凶。’”

第六章

子曰：“乾坤，其《易》之门耶？”乾，阳物也；坤，阴物也。**阴阳合德而刚柔有体。**以体天地之撰，以通神明之德。其称名也，杂而不越。于稽其类，其衰世之意邪？

夫《易》，彰往而察来，而微显阐幽，开而当名辨物，正言断辞，则备矣。其称名也小，其取类也大。其旨远，其辞文，其言曲而中，其事肆而隐。因贰以济民行，以明失得之报。

第七章

《易》之兴也，其于中古乎？作《易》者，其有忧患乎？是故《履》，德之基也；《谦》，德之柄也；《复》，德之本也；《恒》，德之固也；《损》，德之修也；《益》，德之裕也；《困》，德之辨也；《井》，德之地也；《巽》，德之制也。

《履》，和而至；《谦》，尊而光；《复》，小而辨于物；《恒》，杂而不厌；《损》，先难而后易；《益》，长裕而不设；《困》，穷而通；《井》，居其所而迁；《巽》，称而隐。

《履》以和行，《谦》以制礼，《复》以自知，《恒》以一德，《损》以远害，《益》以兴利，《困》以寡怨，《井》以辨义，《巽》以行权。

第八章

《易》之为书也不可远，为道也屡迁，**变动不居，周流六虚，上下无常，刚柔相易，不可为典要，唯变所适**。其出入以度外内，使知惧。又明于忧患与故。无有师保，如临父母。初率其辞，而揆其方，既有典常。**苟非其人，道不虚行**。

第九章

《易》之为书也，原始要终，以为质也。六爻相杂，唯其时物也。其初难知，其上易知，本末也。初辞拟之，卒成之终。若夫杂物撰德，辨是与非，则非其中爻不备。噫！亦要存亡吉凶，则居可知矣。知者观其彖辞，则思过半矣。

二与四同功而异位，其善不同；二多誉，四多惧，近也。柔之为道，不利远者；其要无咎，其用柔中也。三与五同功而异位，三多凶，五多功，贵贱之等也。其柔危，其刚胜耶？

第十章

**《易》之为书也，广大悉备**。有天道焉，有地道焉，有人道焉。兼三才而两之，故六。六者非它也，三才之道也。道有变动，故曰爻。爻有等，故曰物。物相杂，故曰文。文不当，故吉凶生焉。

第十一章

《易》之兴也，其当殷之末世，周之盛德耶？当文王与纣之事耶？是故其辞危。危者使平，易者使倾。其道甚大，百物不废。惧以终始，其要无咎，此之谓《易》之道也。

第十二章

夫乾，天下之至健也，德行恒易以知险。夫坤，天下之至顺也，德行恒简以知阻。能说诸心，能研诸侯之虑，定天下之吉凶，成天下之亹亹者。是故变化云为，吉事有祥。象事知器，占事知来。

天地设位，圣人成能。人谋鬼谋，百姓与能。八卦以象告，爻彖以情言，刚柔杂居，而吉凶可见矣。变动以利言，吉凶以情迁。是故爱恶相攻而吉凶生，远近相取而悔吝生，情伪相感而利害生。凡《易》之情，近而不相得则凶，或害之，悔且吝。

将叛者其辞惭，中心疑者其辞枝，吉人之辞寡，躁人之辞多，诬善之人其辞游，失其守者其辞屈。

隤 [tuí] 倒下；崩溃

罟 [gǔ] 鱼网：“是犹无鱼而为鱼～也。”;指法网：“岂不怀归？畏此罪～。”

斫 [zhuó] 大锄；引申为用刀、斧等砍：～伐。～丧（sàng ）（喻摧残、伤害）

耜 [sì] 原始翻土农具“耒耜”的下端，形状像今的铁锹和铧，最早是木制的

耒 [lěi] 〔～耜〕古代指耕地用的农具。;古代称犁上的木把。

耨 [nòu] 古代锄草的农具。;锄草：深耕易～。

刳 [kū] 从中间破开再挖空：～木为舟。～心（道教指澄清内心的杂念）。

剡 [yǎn] 尖，锐利：“曾枝～棘”。;削，刮：～木为楫。

柝 [tuò] 古代打更用的梆子：“朔气传金～”。;古同“拓”，开拓。

杵 [chǔ] 舂米或捶衣的木棒：～臼。砧～。～臼交（旧称互相不嫌贫贱的朋友）

臼 [jiù] 舂米的器具，用石头或木头制成，中间凹下。;形状像臼的：～齿。

蠖 [huò]〔尺～〕尺蠖蛾的幼虫，生长在树上，行动时身体一屈一伸地前进

隼 [sǔn] 鸟类的一科，翅膀窄而尖，上嘴呈钩曲状，背青黑色，尾尖白色

餗 [sù] 古代指鼎中的食物，后泛指美味佳肴。

祗 [zhī] 敬，恭敬：～回。～仰。～奉。～承。～候。～应。

絪 [yīn] 古同“氤”：“天地～緼，万物化醇。”;古通“茵”，垫子或褥子